b'\n_START_ARTICLE_\n\xc5\xbdleza mastilka\n_START_PARAGRAPH_\n\xc5\xbdleza mastilka ali cerumenska \xc5\xbeleza (lat. glandula ceruminosa) je razvejana cevastome\xc5\xa1i\xc4\x8dkasta (tubuloalveolarna) apokrina \xc5\xbeleza v ko\xc5\xbei sluhovoda, katere sekret je bistvena sestavina u\xc5\xa1esega masla (cerumna). Gre za \xc5\xa1tevilne \xc5\xbeleze, ki so predvsem na zadnji in zgornji steni zunanje tretjine zunanjega sluhovoda. Zgrajene so iz notranje plasti sekretornih celic in zunanje plasti mioepitelijskih celic. Izlo\xc4\x8dajo sekret v obliki drobnih belih vodenih kapljic ali brezbarvnega teko\xc4\x8dega filma, ki se po\xc4\x8dasi su\xc5\xa1i in tvori lepljivo gumijasto polteko\xc4\x8do temnej\xc5\xa1o snov. V sluhovodu se sekret \xc5\xbelez mastilk pome\xc5\xa1a z izlo\xc4\x8dkom lojnic in mrtvimi epitelijskimi celicami in tvori u\xc5\xa1esno maslo. U\xc5\xa1esno maslo pomaga ohranjati bobni\xc4\x8d pro\xc5\xbeen ter podmazuje in \xc4\x8disti zunanji sluhovod. \xc5\xa0\xc4\x8diti tudi pred vdorom vode in bakterij ter predstavlja oviro za tujke (prah, glivni trosi ...), saj prekriva dlake v u\xc5\xa1esu in omogo\xc4\x8da lepljenje tujkov nanje.\n_START_SECTION_\nBolezni\n_START_PARAGRAPH_\nIz \xc5\xbelez matilk lahko vzniknejo razli\xc4\x8dne novotvorbe, in sicer benigni (nezlo\xc4\x8desti) tumorji, kot so cerumenski adenom, cerumenski pleomorfni adenom in cerumenski papilozni siringocistadenom, ali pa maligni (zlo\xc4\x8desti) tumorji, kost so cerumenski adenokarcinom, adenoidni cisti\xc4\x8dni karcinom in mukoepidermoidni karcinom.'